‘Prys die Here,’ sê Poppie se pa ná ma se arrestasiePoppie se pa, Christo. “Halleluja! Prys die Here! God slaap nie.” Só het Poppie van der Merwe se pa, Christo van der Merwe, gesê nadat hy gehoor het Louisa Koekemoer, Poppie se ma, is ook in verband met haar moord in hegtenis geneem. “Vergifnis is in my woordeskat, maar dit gaan nie vir Poppie terugbring nie,” het Van der Merwe gesê in reaksie op ŉ vraag oor of hy diegene wat verantwoordelik is vir Poppie se dood sal kan vergewe. Ao. Mpeile Talane, woordvoerder van die polisie, het aan Maroela Media bevestig dat Louisa Koekemoer omstreeks Donderdag 15:00 by haar huis in Mamogaleskraal naby Brits in hegtenis geneem is. “Sy sal Maandag in die Brits-landdroshof verskyn op aanklag van moord,” het Talane gesê. Poppie se stiefpa, Kobus Koekemoer (43), is reeds in aanhouding vir dié driejarige se moord. Poppie is die aand van 25 Oktober na ŉ hospitaal in Brits gehaas nadat sy vermoedelik aangerand is. Sy is kort ná haar aankoms by die hospitaal dood verklaar. Kobus is kort daarna vir Poppie se moord in hegtenis geneem. Tydens Koekemoer se borgtogaansoek verlede maand het hy in die hof ontken dat hy Poppie ooit aangerand het. “Ek het haar hier en daar pak gegee, maar Louisa het my gevra om haar pak te gee. Ek het ŉ goeie verhouding met my stiefdogter gehad, daar was geen probleme nie,” het hy gesê. Kobus Koekemoer. Foto: Maroela Media Hy het die hof vertel Poppie het vir ongeveer ŉ maand voor haar dood “episodes” gekry wanneer sy onverwags ophou asemhaal het en dat dit uiteindelik tot haar dood gelei het. Adv. Hanna Conradie, die staatsaanklaer, het Koekemoer tydens kruisondervraging beskuldig dat hy vir die hof lieg. Conradie het gedeeltes uit die staatspatoloog se nadoodse verslag aan die hof voorgehou. Die patoloog se bevinding tydens die nadoodse ondersoek was dat die hoofoorsaak van Poppie se dood ŉ harde hou teen haar kop was. Die patoloog het verder bevind Poppie het ronde kneusplekke aan albei hande, voorarms en voete gehad en albei haar oorskulpe was gekneus, “wat dui op oormatige aanranding van die kind”. Die patoloog het ook aangedui daar was bloed aan die onderkant van Poppie se skedel en die linkerkant van haar brein het bloeding gehad. Koekemoer het ontken Poppie het uitermatige kneusplekke gehad en het volgehou sy het kneusplekke opgedoen wanneer sy en haar boetie gereeld buite gespeel het. “Poppie was gŉ engeltjie nie. Sy was baie rof. Partykeer het sy sommer haar ouer boetie geboelie. As hy aan haar geslaan het, sou sy teruggeslaan het. Sy was baie rof,” het hy gesê. Daar is ook ŉ verklaring van Louisa aan die hof voorgelees. In dié verklaring voer sy aan dat Koekemoer Poppie en haar vyfjarige broer verskeie kere aangerand het. Sy het ook gesê Koekemoer het haar verbaal en emosioneel mishandel sedert hulle in 2015 getroud is nadat hulle in Orania ontmoet het. Louisa Koekemoer. Foto: Facebook Louisa het beweer dat sedert die gesin ŉ paar maande gelede na Brits verhuis het, sy nie toegelaat is om alleen die huis te verlaat nie. Sy het in haar verklaring gesê Koekemoer het haar die dag van Poppie se dood gedreig dat hy haar sou doodmaak indien sy die waarheid vertel oor wat met Poppie gebeur het. Louisa beweer sy het toe uit vrees vir die verpleegsters by die hospitaal gelieg en gesê Poppie het die kneusplekke aan haar lyfie in die bakkie op pad na die hospitaal opgedoen. Nadat die polisie by die hospitaal opgedaag het, het Louisa egter aan hulle erken Koekemoer het Poppie die vorige dag aangerand. Hy is toe in hegtenis geneem. Buite die hof het Christo van der Merwe, Poppie se biologiese pa, aan verslaggewers gesê hy is tevrede dat borgtog geweier is en dat “almal verantwoordelik vir Poppie se dood” lewenslank agter tralies moet bly. “Almal wat betrokke is, moet in die tronk sit,” het hy gesê. Kobus Koekemoer is borgtog geweier en sal op 25 Januarie weer in die hof verskyn. Lees alle vorige berigte oor Poppie van der Merwe op Maroela Media.